
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	25 septembrie 2014

	Nr.
	4c-7/406


R A P O R T

asupra propunerii legislative privind instituirea Zilei Naţionale pentru Egalitate Salarială

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 400/2014 din 8 septembrie 2014, cu dezbaterea pe fond, în procedură obişnuită, a propunerii legislative privind instituirea Zilei Naţionale pentru Egalitate Salarială.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.190/24.02.2014)

· punctul de vedere al Guvernului (nr.877/08.05.2014).


Propunerea legislativă are ca obiect de reglementare instituirea zilei de 15 februarie ca Zi Naţională pentru Egalitate Salarială, în vederea creşterii gradului de conştientizare asupra discriminărilor existente pe piaţa muncii din România, reflectate în diferenţa de remunerare între femei şi bărbaţi.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa comisiei din 23 septembrie 2014 a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare,  domnul senator Ioan Iovescu, în calitate de iniţiator.

La lucrările comisiei şi-au înregistrat prezenţa 24 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 2 septembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare. 


În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât instituie obligaţii financiare în sarcina autorităţilor administraţiei publice centrale şi locale, indiferent de domeniul lor de activitate, prin sprijinul material sau logistic pe care acestea îl pot oferi în organizarea şi desfăşurarea programelor şi manifestărilor dedicate acestei zile, fără ca iniţiatorii să precizeze sursele financiare necesare aplicării măsurilor propuse, încălcându-se astfel dispoziţiile art. 138 alin. (5) din Constituţia României, republicată, cât şi cele ale art. 7 alin. (1) din Legea responsabilităţii fiscal-bugetare nr.69/2010.

PREŞEDINTE,



SECRETAR,

Florin Iordache



Mihăiţă Găină
Întocmit,

Consilier parlamentar Sorina Szabo

